Burjassot inaugura l’Escola d’Igualtat
2025-07-24

L’Ajuntament de Burjassot va inaugurar ahir la seua Escola d’Igualtat Municipal. A l’acte de benvinguda a les alumnes van assistir les professionals que impartiran el curs, Dora García i Natalia Bellver, el gerent del Consorci Pactem Nord, José Antonio Navarro, i la regidora d’Igualtat, Lluna Àrias. Amb aquesta engegada, Burjassot s’ha convertit en la primera població que engega un projecte d’aquestes característiques, a nivell comarcal, en el qual participen, a més, Pactem Nord i la Diputació de València, com a entitats finançadores del mateix. Aquests tallers es desenvoluparan, posteriorment, en altres poblacions de les comarques de l’Horta.

La regidora Lluna Àrias ha explicat que “aquesta iniciativa ajudarà a 15 dones de Burjassot a apoderar-se de manera igualitària i portar aqueix apoderament al seu entorn social. Però, a més, les ajudarà a convertir-se en altaveus front la desigualtat que patim les dones cada dia”. Per a l’edil, “aquest curs ve a completar la tasca de servei, assessorament i sensibilització que ja realitza Espai Dona, des de la regidoria». Finalment, ha agraït la seua iniciativa a les dues formadores que impartiran les sessions, de les quals va partir la iniciativa que, finalment, s’ha materialitzat.

L’Escola d’Igualtat té programada una sessió setmanal en la Casa de la Cultura, els dilluns, de 18 a 20 h, des del 18 d’abril fins al 4 de juliol pròxim, on, segons expliquen des d’Espai Dona, es dotarà a les dones “ d’ajuda per a augmentar la seua fortalesa personal i per a aprendre a gestionar les seues emocions. A més, es donaran a conéixer els recursos municipals en matèria d’igualtat que existeixen a la seua disposició”.

Finalment, tal com recorden des d’Espai Dona, l’Escola d’Igualtat és un espai on reflexionar sobre les desigualtats de les quals som objecte les dones, creant també una xarxa de suport mutu, dins de la comarca. En aquesta línia, Lluna Àrias ha recordat que “aquesta és una de les propostes que li plantejàrem a la diputada d’Igualtat, Isabel García, en la trobada que vam mantenir el passat 4 de març, i l’hem pogut dur a terme gràcies a la seua inestimable col·laboració. Es tracta d’un projecte d’àmbit comarcal, tal com li vam proposar a la diputada, i ara el comencem, concretament, a Burjassot”. Pròximament, els cursos es desenvoluparan a altres municipis de l’Horta Nord i de l’Horta Sud.